b'\n_START_ARTICLE_\nErfjorden\n_START_PARAGRAPH_\nErfjorden er en fjordarm av Boknafjorden i Suldal og Hjelmeland kommune i Rogaland. Den er en fortsettelse av Jelsafjorden i vest og strekker seg 12 kilometer inn til Erfjord. Fra Erfjord fortsetter fjorden 4 kilometer videre nordover som Tyssefjorden, slik at den totale lengden blir 16 kilometer. _NEWLINE_Fjorden har innl\xc3\xb8p mellom Lygnes i Hjelmeland p\xc3\xa5 s\xc3\xb8rsiden og Landsnes i Suldal p\xc3\xa5 nordsiden. Nord for innl\xc3\xb8p ligger \xc3\x98kstrafjorden, mens Ombofjorden ligger i s\xc3\xb8rvest. Fire kilometer inn i fjorden strekker Bogsfjorden seg nordover til vestsiden av Erfjord. Et par kilometer lenger \xc3\xb8st deler Erfjorden seg i flere deler. Nordover fortsetter fjorden videre som Erfjorden og i \xc3\xb8st stikker Kilaneset ut i fjorden. P\xc3\xa5 nordsiden av neset ligger Kilav\xc3\xa5gen, mens Midtv\xc3\xa5gen ligger p\xc3\xa5 s\xc3\xb8rsiden. Eidav\xc3\xa5gen er en bukt som g\xc3\xa5r s\xc3\xb8rover. Fra bunnen av Eidav\xc3\xa5gen er det bare et 750 meter bredt eid over til nordsiden av J\xc3\xb8senfjorden._NEWLINE_Den nordg\xc3\xa5ende delen av Erfjorden g\xc3\xa5r inn til bygden Erfjord, som n\xc3\xa5 ligger p\xc3\xa5 vestsiden av fjorden.  Erfjord ligger p\xc3\xa5 et smalt eid, som bare er 250 meter bredt p\xc3\xa5 det smaleste. Vest for Erfjord ligger enden av Bogsfjorden. P\xc3\xa5 \xc3\xb8stsida av Erfjorden ligger tettstedet H\xc3\xa5landsosen. Rett nord for H\xc3\xa5landsosen ligger H\xc3\xa5landssundet der Riksveg 13 krysser fjorden p\xc3\xa5 Erfjord bru. Sundet markerer ogs\xc3\xa5 innl\xc3\xb8pet til Tyssefjorden som ender opp ved grenden Tysse. Tyssefjorden er smal med bratte fjordsider p\xc3\xa5 begge sider. P\xc3\xa5 \xc3\xb8stsiden stiger fjordsiden nesten 600 meter rett opp til S\xc3\xb8rhusheia (595 moh).'